b'\n_START_ARTICLE_\nBustul lui Gheorghe Chi\xc8\x9bu\n_START_PARAGRAPH_\nBustul lui Gheorghe Chi\xc8\x9bu a fost prima sculptur\xc4\x83 pe care Constantin Br\xc3\xa2ncu\xc8\x99i a realizat-o \xc3\xaen anii 1897-1898, \xc3\xaen timpul \xc8\x99colii._NEWLINE_\xc3\x8en anul 1897, ziarul Rom\xc3\xa2nul anun\xc8\x9ba c\xc4\x83 \xe2\x80\x9ela Craiova s-a constituit un comitet pentru ridicarea unei statui lui_NEWLINE_Gheorghe Chi\xc8\x9bu\xe2\x80\x9d (1828 \xe2\x80\x93 1897), \xc3\xaen semn de omagiu postum adus personalit\xc4\x83\xc8\x9bii de prim rang care a fost acesta: profesor, \xc3\xaentemeietorul \xc8\x98colii de Arte \xc8\x99i Meserii, \xc3\xaen perioada c\xc3\xa2nd fusese ministru al Instruc\xc8\x9biei Publice, primul primar al Craiovei, fost ministru, deputat \xc8\x99i senator \xc8\x99i membru al Academiei Rom\xc3\xa2ne._NEWLINE_\xe2\x80\x9eDirectorul Popescu [...] \xc3\xaei cere lui Br\xc3\xa2ncu\xc8\x99i s\xc4\x83 execute, dup\xc4\x83 o fotografie \xc3\xaen m\xc4\x83rime natural\xc4\x83 ce at\xc3\xa2rna pe un perete din cancelarie, un bust al disp\xc4\x83rutului. Drept urmare, Costache \xc3\xae\xc8\x99i procur\xc4\x83 un piedestal cu plac\xc4\x83 turnant\xc4\x83, \xc8\x99coala \xc3\xaei procur\xc4\x83 huma, iar directorul \xc3\xaei permite s\xc4\x83-\xc8\x99i instaleze \xc3\xaen cancelarie piedestalul \xc8\x99i huma, pe care sculptorul \xc3\xaencep\xc4\x83tor o \xc8\x9binea \xc3\xaentr-o l\xc4\x83di\xc8\x9b\xc4\x83 acoperit\xc4\x83 cu p\xc3\xa2nz\xc4\x83 de sac ud\xc4\x83. Costache renun\xc8\x9b\xc4\x83 la vacan\xc8\x9ba de var\xc4\x83 \xc8\x99i \xc3\xaen lunile iunie \xc8\x99i iulie lucreaz\xc4\x83 cu r\xc3\xa2vn\xc4\x83 la portret, de multe ori uit\xc3\xa2nd chiar s\xc4\x83 mearg\xc4\x83 la mas\xc4\x83. Lucr\xc3\xa2nd pe tot cursul verii, Costache termin\xc4\x83 comanda spre toamn\xc4\x83. Bustul lui Gheorghe Chi\xc8\x9bu \xc3\xaencununeaz\xc4\x83 absolvirea, dup\xc4\x83 patru ani de munc\xc4\x83 grea, a \xc8\x98colii de Arte \xc8\x99i Meserii\xe2\x80\x9d_NEWLINE_\xe2\x80\x94Marea carte a Craiovei, antologie, edi\xc8\x9bie \xc3\xaengrijit\xc4\x83 de Constantin Barbu, Ed. Sitech, Craiova, 2007_NEWLINE_Lucrarea a fost inaugurat\xc4\x83 la 14 octombrie 1898 la loc de cinste, chiar la intrarea \xc3\xaen pavilionul \xc8\x98colii de Arte \xc8\x99i Meserii, \xc3\xaen cadrul \xe2\x80\x9eExpozi\xc8\x9biei regionale\xe2\x80\x9d deschis\xc4\x83 \xc3\xaen Parcul Bibescu din Craiova. Prima lucrare a lui Br\xc3\xa2ncu\xc8\x99i realizat\xc4\x83 \xc3\xaen ghips, Portretul lui Gheorghe Chi\xc8\x9bu din 1898 a disp\xc4\x83rut \xc3\xaen circumstan\xc8\x9be ast\xc4\x83zi necunoscute.'